কলকাতায় ডেঙ্গির দাপট, নজরদারিতে পুরসভা

কলকাতা: পুজোর (Durga Puja) মুখে ফের মাথাচাড়া দিচ্ছে ডেঙ্গি (Dengue)। স্বাস্থ্যভবন সূত্রে খবর, চলতি বছরের শুরু থেকে ১০ আগস্ট পর্যন্ত কলকাতায় ডেঙ্গিতে আক্রান্ত হয়েছিলেন ২৯০ জন। ৭ সেপ্টেম্বর পর্যন্ত সেই সংখ্যা বেড়ে দাঁড়িয়েছে ৫০৯। গত বছরের একই সময়ে আক্রান্তের সংখ্যা ছিল ৩৭০ জন। শুধু শেষ এক মাসে আক্রান্ত হয়েছেন ২১৯ জন। গত দু’সপ্তাহে পজিটিভ রিপোর্ট এসেছে ১৩১ জনের। বিশেষজ্ঞদের মতে, আগস্টের মাঝামাঝি থেকে সংক্রমণ দ্রুত বাড়ছে।

শহরে মাঝে মাঝেই হালকা বৃষ্টির জেরে বাড়ছে আর্দ্রতা, যা ডেঙ্গির বাহক এডিস মশার জন্মের অনুকূল পরিবেশ তৈরি করছে। পতঙ্গবিদদের আশঙ্কা, সামনের দিনে সংক্রমণ আরও বাড়তে পারে।

আরও পড়ুন: আরজিকরের চিকিৎসক পড়ুয়া খুনের ঘটনায় মালদা থেকে গ্রেফতার অভিযুক্ত চিকিৎসক

এই পরিস্থিতিতে পুরসভার স্বাস্থ্য বিভাগ বিশেষ নজরদারির উদ্যোগ নিয়েছে। শহরের ডেঙ্গিপ্রবণ সাতটি ওয়ার্ডকে চিহ্নিত করে শুরু হয়েছে বাড়তি তৎপরতা। দুর্গাপুজোর প্যান্ডেল খোঁড়ার জায়গায় যাতে জল না জমে, সেদিকে কড়া নজর রাখা হচ্ছে। তবে পুরসভার অভিযোগ, সচেতনতা বাড়ানো সত্ত্বেও বহু বাসিন্দা এখনও জল জমিয়ে রাখছেন। প্রায় ১০টি বাড়ির মধ্যে ৬টিতেই ফ্রিজ, কুলার কিংবা ট্রের জমা জলের হদিশ মিলছে।

যদিও বিজেপি কাউন্সিলর সজল ঘোষের দাবি, “পুরসভা পর্যাপ্ত অভিযান চালাচ্ছে না। নিজেদের ব্যর্থতার দায় চাপাচ্ছে সাধারণ মানুষের উপরে।” পতঙ্গবিদ দেবাশিস বিশ্বাসের পরামর্শ, জল জমতে না দেওয়ার পাশাপাশি আক্রান্ত এলাকার আশপাশে রক্ত পরীক্ষা ও সচেতনতামূলক প্রচার বাড়ানো জরুরি।