ডেঙ্গিতে শিশুকন্যার মৃত্যু খাস কলকাতায়

কলকাতা: ফের ডেঙ্গি আক্রান্তের মৃত্যু। মঙ্গলবার রাতে ইএম বাইপাসের ধারে একটি বেসরকারি মাল্টি স্পেশালিটি হাসপাতালে তার মৃত্যু হয়েছে। মৃত নাবালিকার নাম আদৃশা পোদ্দার, বয়স ৪ বছর। আদৃশার বাড়ি কলকাতা পৌরনিগমের ১১ নম্বর ওয়ার্ডের বড়তলায়। ওই ওয়ার্ডের কাউন্সিলর অতীন ঘোষ।

উত্তর কলকাতার ৪ বছরের শিশুর ডেঙ্গুতে মৃত্যু। বটতলা থানার উল্টোদিকে কলকাতা পৌরসভার ওয়ার্ড ১১ বাসিন্দা ছিল এই শিশু বলে জানা গিয়েছে। কলকাতার এক বেসরকারি হাসপাতালে মৃত্যু হয় শিশু কন্যার। স্থানীয় সূত্রে জানা গিয়েছে, গত ২৫ অক্টোবর থেকে জ্বরে ভুগছিল আদৃশা। ২৮ অক্টোবর তাকে স্থানীয় একটি নার্সিংহোমে ভর্তি করা হয়। সেখানে তার শরীরের ভিতরে আভ্যন্তরীণ রক্তক্ষরণ এবং অন্যান্য সমস্যা দেখা দেয়। এরপরই তাকে ইএম বাইপাসের ধারে ওই মাল্টিস্পেশালিটি হাসপাতালে ভর্তি করা হয়। সেখানেই মঙ্গলবার রাতে মৃত্যু হয় তার।

আরও পড়ুন: নবান্নের দিকে জানলা-ব্যালকনি নিষিদ্ধ, ১৭ দফা শর্ত লালবাজারের

কলকাতা ও সংলগ্ন এলাকায় ডেঙ্গি আক্রান্তের মৃত্যু ঘিরে উদ্বেগ বাড়ছে। কলকাতা পৌরনিগমের তরফে জানানো হয়েছে, ইতিমধ্যেই ওই নাবালিকার যাবতীয় শারীরিক পরীক্ষার রিপোর্ট চেয়ে পাঠানো হয়েছে। পৌরনিগমের সব ওয়ার্ডে বছরভর ডেঙ্গি নিয়ে সচেতনা প্রচার চালানো হয় বলে পৌরনিগম জানিয়েছে।

এদিকে কলকাতার একের পর এক এলাকায় ডেঙ্গি সংক্রমণ বাড়ছে। এতদিন দক্ষিণ কলকাতার টালিগঞ্জ, কসবা, গড়িয়া অঞ্চলে আক্রান্তের সংখ্যা বেশি ছিল। কিন্তু সাম্প্রতিক সময়ে উত্তর কলকাতার কাশীপুর, হাতিবাগান, বড়তলা সহ একাধিক এলাকায় আক্রান্তের হার আশঙ্কাজনক হারে বাড়ছে। পুরসভার স্বাস্থ্য দফতরের তরফে জানানো হয়েছে, বিক্ষিপ্ত বৃষ্টিপাতের কারণে অনেক জায়গায় জমা জল হচ্ছে। সেই জলেই ডেঙ্গিবাহী এডিস মশার বংশবৃদ্ধি ঘটছে।